## Espai LaGranja organitza les II Jornades Intensives de Dansa Espanyola Martín Vargas

*** Antonio Canales, Jesús Lozano, Concha Jareño i Joan Fenollar impartiran tallers formatius dels diferents estils de la dansa espanyola
* Les sessions està programades del 22 al 26 d’abril**

L’Institut Valencià de Cultura s’acosta, a través d’Espai LaGranja, als diferents accents de la dansa espanyola en les II Jornades Intensives Martín Vargas. Les sessions s’han organitzat juntament amb l’Associació Cultural Martín Vargas (ACMV) amb l’objectiu de promoure la riquesa i diversitat de la dansa espanyola.

Del 22 al 26 d’abril, es duran a terme una sèrie de tallers formatius amb professionals de l’àmbit local i nacional amb l’objectiu d’acostar esta disciplina artística als participants. Tots podran aprendre des dels fonaments bàsics fins a tècniques avançades d’este estil de dansa.

Estes jornades se celebren com a homenatge al *bailaor* Martín Vargas, de qui es commemora el centenari del seu naixement. Martín Vargas, que va abordar tots els gèneres de la dansa espanyola, va tindre una trajectòria professional internacional que el va portar a ser coreògraf en el Ballet Nacional d’Espanya i també en pel·lícules de Hollywood. A més, Vargas va fundar el Ballet de València.

Les sessions arranquen el dimarts 22 d’abril, a les 10 hores, amb el taller de dansa estilitzada a càrrec del ballarí Jesús Lozano, la trajectòria artística del qual va començar de la mà del mestre Granero i ha destacat en les millors companyies del panorama actual Antonio Márquez, Aída Gómez, Compañía Andaluza i Teatro Ballet Rafael Aguilar. Va ser el ballarí principal en el Ballet Flamenco de Madrid i el ballarí solista en la companyia Carmela Greco.

El flamenc d’Antonio Canales serà el protagonista del taller del 24 d’abril. Canales és un dels representants més reconeguts del flamenc a escala internacional. Fill i net d’artistes flamencs, va començar la seua carrera en el Ballet Nacional d’Espanya i balla com a artista convidat en algunes de les millors companyies del món i té fama internacional.

En este taller estarà juntament amb el *cantaor* Juan de Pilar, guitarrista flamenc i compositor internacional d’estirp gitana i flamenca. Dedicat a la guitarra des de la primerenca edat dels 15 anys, col·labora amb diferents formacions de *jazz*, flamenc i música clàssica.

La *bailaora* i coreògrafa Concha Jareño impartirà el taller de flamenc del 25 d’abril en el qual el ventall serà protagonista. Esta madrilenya ha sigut guardonada amb els Premis Nacionals d’Art Flamenc de Còrdova 2007 Matilde Coral i Mario Maya, premi a la millor coreografia solista 2008 en el Certamen de Coreografia de Dansa Espanyola i Flamenc de Madrid i segon premi del Concurs de Cante Flamenco de Las Minas 2008.

Eixe mateix any Concha Jareño estrena el recital *Simplemente Flamenco* i l’espectacle *Algo*, pel qual ha rebut el premi revelació del prestigiós Festival de Jerez en 2009. A més, ha sigut solista en l’espectacle de Carlos Saura *Flamenco hoy.*

Esta segona edició de les Jornades de Dansa Espanyola Martín Vargas conclouen el dissabte 26 d’abril amb el taller d’Escuela Bolera a càrrec de Joan Fenollar, ballarí i coreògraf valencià.

Ha treballat en les principals companyies de dansa (Carlos Rodríguez Company, CD Jesús Carmona, Ángel Rojas Dance Project, etc.) i amb la direcció de coreògrafs ja consagrats (José Antonio Ruiz, Olga Pericet, Miguel Ángel Berna, etc.). Tota la seua investigació culmina en la seua primera obra que s’estrenarà en el Festival de Jerez l’any que ve.

Fecha: 21/04/2025